 **Lehdistötiedote 29.9.2023**

**TO 5.10.2023 klo 19.00 VAASAN KAUPUNGINTALO**
**PE 6.10.2023 klo 19.00 HELSINKI, TEMPPELIAUKION KIRKKO**

**Vaasan kaupunginorkesteri**
**joht. Tomas Djupsjöbacka**
**sol. Liza Ferschtman, viulu**

Heidi Sundblad-Halme (1903–1973):

Sarja op. 11 (1937)

1. Le Cortège des Faunes / Faunien kulkue

2. La flûte de Pan / Panin iltasoitto
3. La Danse des Faunes (Danse drolatique) / Faunien tanssi

Sebastian Fagerlund (1972–):

Kamarisinfonia (2020–2021)

1. Calmo, misterioso

2. Energico e brillante

3. Espansivo

- - -

Ludwig van Beethoven (1770–1827):

Viulukonsertto D-duuri op. 61 (1806)

1. Allegro ma non troppo, cadenza: W. Schneiderhahn

 2. Larghetto

3. Rondo: Allegro, cadenza: F. Kreisler

Tekstit: Panu Sivonen

**Heidi Sundblad-Halme: Sarja op. 11**

Heidi Sundblad-Halme (1903–1973) syntyi Pietarsaaressa musikaaliseen perheeseen ja toimi jo varhain kanttori-isänsä sijaisena aina tarpeen tullen. Nuoruutensa Sundblad-Halme vietti Porvoossa musiikkiin keskittyen, mutta hankki myös kansakoulun opettajan pätevyyden Uudenkaarlepyyn opettajaseminaarista. Pääosin hän kuitenkin teki elämäntyönsä musiikin parissa. Hän toimi pianonsoiton opettajana ensin Porvoossa ja vuodesta 1933 Helsingissä, jossa asui loppuelämänsä. Helsingin Naisorkesterin hän perusti vuonna 1938 ja toimi sen kapellimestarina peräti kolmenkymmenen vuoden ajan. Naisorkesterin jäsenet olivat taitavia muusikoita, joilla ei sukupuolensa takia ollut vielä juurikaan mahdollisuuksia esiintyä pääkaupunkiseudun ammattiorkestereissa. Jorma Panulaakin opettanut Helsingin kaupunginorkesterin kapellimestari Leo Funtek antoi Sundblad-Halmeelle oppia orkesterinjohtamisessa ja Saksassa Sundblad-Halme kävi itsensä Clemens Kraussin tunneilla. Ansioistaan suomalaisessa musiikkielämässä Sundblad-Halme palkittiin Pro Finlandia -mitalilla vuonna 1963.

Sundblad-Halmeen sävellysopettajiin kuuluivat 1920-luvun modernistit Väinö Raitio ja Sulho Ranta sekä mahleriaaninen Erkki Melartin. Säveltäjäesikuvinaan Sundblad-Halme pitikin modernien orkesterivärien mestareita, ranskalaista Maurice Ravelia ja venäläistä Aleksandr Skrjabinia, mutta myös romantikoista romanttisinta Pjotr Tšaikovskia. Suurimmat menestyksensä säveltäjänä Sundblad-Halme koki 1930-luvun loppupuolella. Sävellyskonsertissa vuonna 1938 kuultiin hänen teoksiaan varsin laajasti ja Suomen Kansallisooppera esitti Sundblad-Halmeen yksinäytöksisen baletin Lumottu vyö keväällä 1939. Sundblad-Halmeen muussa sävellystuotannossa on paljon lauluja, joita hän sävelsi muun muassa ystävänsä Katri Valan sekä Edith Södergranin ja L. Onervan teksteihin.

Sundblad-Halmeen Sarja op. 11 vuodelta 1937 on saanut innoituksensa antiikin mytologioista, mutta epäilemättä faunien maailmaan vievä sarja on velkaa myös Claude Debussyn orkesterirunoelmalle Faunin iltapäivä. Tähän viittaa impressionismiin vivahtavan sävelkielen lisäksi myös Sundblad-Halmeen sarjan osille antamat ranskankieliset nimet. Sarjan avausosassa pukinsarvisten ja -sorkkaisten faunien kulkue ilakoi varsin suoraviivaisesti, mutta tunnelma tiivistyy huilusoolon hallitsemassa Panin iltasoitossa. Päätösosa Faunien tanssi on jälleen luonteeltaan lystikäs metsänhaltijoiden laittaessa jalalla koreasti.

**Sebastian Fagerlund: Kamarisinfonia**

Vaasan kaupunginorkesteri on ollut merkittävässä roolissa Sebastian Fagerlundin (1972–) läpimurrossa säveltäjänä. Fagerlundin orkesteriteoksista sekä Klarinettikonsertto (2005–2006) että Isola (2007) olivat Korsholman Musiikkijuhlien tilausteoksia ja edelleen moni yleisössä ollut muistaa näiden värikylläisten sävellysten herättämän innostuksen kantaesityksissään Vaasan kaupungintalolla Vaasan kaupunginorkesterin toimiessa orkesterina. Paraisilta kotoisin olevan Fagerlundin voi sanoa olevan lähes adoptoitu Pohjanmaalle, sillä hän on vuodesta 2006 lähtien ollut Korsholman Musiikkijuhlien säveltäjävieraana poikkeuksellisen usein ja hän on myös toiminut Pietarsaaren RUSK-festivaalin taiteellisena johtajana vuosina 2013–2019.

Fagerlundin ura on nykyään kansainvälinen ja häneltä tilaavat teoksia merkittävimmät orkesterit ja muusikot ympäri maailmaa. Orkesteriteos Ignite (2011) voitti Teosto-palkinnon ja Suomen Kansallisoopperan tilaama Höstsonaten-ooppera sai kantaesityksensä vuonna 2017. Fagerlund on palkittu Svenska Kulturfondenin kulttuuripalkinnolla vuonna 2019.

Konserttikaudella 2021–22 Fagerlund toimi espoolaisen Tapiola Sinfoniettan residenssitaiteilijana ja Kamarisinfonia (2020–2021) on tämän yhteistyön hedelmiä. Teos on tapiolalaisten ja ottawalaisen NAC Orchestran yhteistilaus. Nuorta Fagerlundia on kutsuttu postmoderniksi impressionistiksi ja tämä määre kuvaa häntä jossain määrin edelleen. Fagerlund ei Kamarisinfoniassaan tavoittele teostyypin luoneen Arnold Schönbergin Kamarisinfonian op. 9 ekspressionismia. Myöskään John Adamsin Schönbergistä ja piirrettyjen elokuvien musiikista innoittunut Kamarisinfonia ei ainakaan pintatasolla kuulu teoksen esikuviin, vaikkakin Adamsin monista muista orkesteriteoksista voi löytää samanlaista säpäkän rytmiikan ja hienostuneiden harmonioiden leikkiä kuin Fagerlundilla. Fagerlundin teos seisoo vahvasti omilla jaloillaan, joskin tukenaan sillä on suomalaisen jälkimodernistisen orkesterimusiikin parhaimpaan perinteeseen kuuluva tekninen varmuus ja dramatiikan taju.

Kamarisinfonian työstövaiheessa Fagerlundilla oli mielessään teokselle lisänimi Auroral, jonka voi ajatella viittauksena revontuliin ja aamunkoittoon. Valmiin sävellyksen loogisesti etenevä ja kehittyvä rakenne pelkisti kuitenkin myös teoksen nimen pelkäksi Kamarisinfoniaksi. Teos jakautuu kolmeen osaan, jotka soitetaan yhteen tauotta. Hitaan ja mietteliään johdannon keskeyttävät silloin tällöin rytmikkäät väläykset, joiden myötä musiikin intensiteetti ja soinnin sonoriteetti nousevat pikku hiljaa kohti nopeaa ja rytmikästä toista osaa. Finaali on pitkä orkestericrescendo, jossa raukean ja lähes pysähtyneen harmonian alla muutokset tapahtuvat orgaanisesti ja vääjäämättömästi – lähes jäkälän hitaudella ja päättäväisyydella.

**Ludwig van Beethoven: Viulukonsertto D-duuri op. 61**

Ludwig van Beethoven opetteli nuorena miehenä Bonnissa pianon ohella soittamaan myös viulua ja alttoviulua ja olisi epäilemättä selvittänyt minkä tahansa sivuainetutkinnon näillä instrumenteilla, vaikkei suureksi viulutaituriksi noussutkaan. Hänen varhaiset viulusonaattinsa – tai ”sonaatit pianolle viulusäestyksellä” – ovat vielä pianon hallitsemia, mutta suuressa Kreutzer-sonaatissa op. 47 (1802–1803) viulu nousee vähintään tasaveroiseksi kumppaniksi pianon rinnalle, ja teos tavoittelee jopa konserttomaista sävyä. Ranskalainen viulukoulu oli Beethovenin sydäntä lähellä, olihan hän Ranskaan suuntautuneessa Bonnissa itsekin saanut jousisoitinoppinsa ranskalaisen koulun edustajilta. Muutettuaan Wieniin Beethoven kuitenkin keskittyi luomaan uraa pianistina ja säveltäjänä. 1800-luvun taitteessa uudet, viulunjousta vahvistavat rakennekeksinnöt tekivät viulusta entistä soveltuvamman solistikäyttöön ja kun samaan aikaan Beethoven vei Kreutzer-sonaatillaan ja etenkin Eroica-sinfoniallaan op. 55 (1803) teosten laajuuden uudelle tasolle, olivat puitteet valmiit myös mittasuhteiltaan poikkeuksellisen laajan viulukonserton synnylle.

Beethoven kirjoitti ainoaksi jääneen viulukonserttonsa op. 61 Wienissä vain muutamassa viikossa loppuvuodesta 1806. Hän oli näihin aikoihin säveltäjänä hämmästyttävän tuottelias ja viulukonsertto syntyi heti 4. sinfonian, 4. pianokonserton ja kolmen Razumovski-jousikvarteton vanavedessä. Paheneva kuurous oli pakottanut Beethovenin luopumaan menestyksekkäästä pianovirtuoosin urastaan 1800-luvun alkuvuosina ja kun hän onnistui pikkuhiljaa hyväksymään asiain tilan, jäi aikaa säveltämiselle entistä enemmän. Vaikka viulukonsertto syntyikin kiireessä, oli Beethoven itse asiassa järjestelmällinen puurtaja, jonka päivärytmi oli lähes poikkeuksetta järjestetty säveltämisen ympärille.

Viulukonserton rakenne on perinteinen kolmiosainen. Ilmeisesti Beethovenilla tuli mahdoton kiire ensiosan sommittelun suhteen, sillä sonaattimuodon rakenne ei ole säveltäjälle aivan tyypillisen koherentti. Toisaalta melkein potpurimainen teemojen käyttö oli tyypillistä aikakauden viulukonsertoissa. Hidas osa on romanssi, jossa pääteeman esittelee ensin useaan kertaan orkesteri solistilinjan ollessa lähinnä säestävä, ja solisti ottaa temaattisen ilmatilan haltuunsa vasta esitellessään toisen melodian. Finaalirondossa on metsästyksen jännitystä ja solistilla taas enemmän vastuuta myös teemoista.

Viulukonserton kantaesityksestä Wienissä jouluaatonaattona 1806 kerrotaan, että solistina toiminut Beethovenin ystävä ja Theater an der Wienin konserttimestari Franz Clement soitti suuren osan teoksesta ilman harjoituksia *prima vista*, sillä hän sai solistiosuutensa vasta aivan viime tingassa. Clement oli itsekin säveltäjä ja esitti konsertissa omia viulufantasioitaan ehkä kompensoidakseen konserton ilmeisen rapsodista esitystä. Kantaesityksen jälkeen Beethoven korjasi teoksen ensimmäisen ja kolmannen osan soolo-osuutta huomattavasti, ja myös muokkasi konsertosta version pianolle ja orkesterille ajan johtaviin pianisteihin kuuluneen Muzio Clementin pyynnöstä. Viulukonsertto jäi kuitenkin Beethovenin elinaikana varsin vähälle huomiolle eikä teos noussut suosioon ennen kuin 12-vuotias ja nopeasti 1800-luvun merkittävimpien viulistien joukkoon noussut Joseph Joachim esitti konserton Felix Mendelssohnin johdolla Lontoossa vuonna 1844. Sen jälkeen Beethovenin viulukonsertto vakiinnutti nopeasti paikkansa yhtenä rakastetuimmista ja arvostetuimmista suurista viulukonsertoista.

**Tomas Djupsjöbacka**

Kapellimestari Tomas Djupsjöbacka tunnetaan monipuolisena muusikkona, joka esiintyy aktiivisesti myös sellistinä. Djupsjöbackan tausta on kamarimusiikissa. Hän on jousikvartetti Meta4:n perustajajäsen ja esiintyy säännöllisesti myös maineikkaan Chamber Orchestra of Europen riveissä.

Kapellimestarina Djupsjöbacka debytoi Keski-Pohjanmaan kamariorkesterin kanssa vuonna 2013, ja on sen jälkeen johtanut lähes kaikkia suomalaisorkestereita, kuten Radion sinfoniaorkesteria, Helsingin kaupunginorkesteria, Oulu Sinfoniaa, Turun filharmonista orkesteria ja Sinfonia Lahtea. Muusikoiden aloitteesta Djupsjöbacka pyydettiin Lapin kamariorkesterin päävierailijaksi, jona hän on toimi syksystä 2019 kevään 2022 loppuun. Djupsjöbacka aloittaa Vaasan kaupunginorkesterin ylikapellimestarina tammikuussa 2021.

Klassisen ohjelmiston lisäksi Djupsjöbacka on viime vuosina kantaesittänyt lukuisia sävellyksiä muun muassa Jukka Tiensuulta, Veli Kujalalta, Sampo Haapamäeltä sekä Mikko Heiniöltä, ja tehnyt konserteissaan yhteistyötä jonglöörien, tanssijoiden ja foley-artistin kanssa. Lokakuussa 2020 Djupsjöbacka vieraili Lahden Sibelius-festivaalilla Suomalaisen barokkiorkesterin kanssa, joka esitti Sibeliuksen musiikkia aikalaissoittimin.

Djupsjöbacka aloitti kapellimestariopinnot vuonna 2012 New Yorkin Metropolitan-oopperan ylikapellimestarin Yannick Nézet-Séguinin opissa. Opintojaan hän jatkoi Sibelius-Akatemian kapellimestariluokalla, josta hän valmistui vuonna 2017. Djupsjöbacka on myös osallistunut Jorma Panulan mestarikursseille.

**Liza Ferschtman**

Vahvasta persoonallisesta musikaalisuudesta ja monipuolisuudesta tunnettu Liza Ferschtman sai New York Times -lehdessä kiitosta soittonsa ”laserintarkasta intensiteetistä, puhtaudesta ja hienostuneisuudesta”.

Voitettuaan Hollannin musiikkipalkinnon vuonna 2006 hän on esiintynyt monien maailman parhaiden orkestereiden solistina, esimerkiksi Kuninkaallinen Concertgebouw, Lontoon Philharmonia, Dallasin sinfoniaorkesteri, Budapestin festivaaliorkesteri sekä Varsovan ja Brysselin filharmoniset orkesterit. Liza Ferschtman on intohimoinen kamarimuusikko, joka esiintyy säännöllisesti maailman maineikkaimmissa konserttisaleissa, ja hän toimi Delftin kamarimusiikkifestivaalin taiteellisena johtajana vuosina 2007–2019.

Liza Ferschtmanilla on vaikuttava diskografia. Challenge Classicsille hän on levyttänyt Beethovenin, Dvořákin, Mendelssohnin ja Korngoldin konserttoja, Bernsteinin Serenaden ja useita soolokonserttilevytyksiä. Hänen levynsä ovat saaneet loistavat arvostelut kansainvälisessä lehdistössä.

Liza Ferschtman on opiskellut Philip Hirschhornin ja Herman Krebbersin oppilaana Amsterdamissa, Ida Kavafianin johdolla Curtis Institute of Musicissa ja David Takenon oppilaana Lontoossa.

**Konsertit syksy 2023**

PIAF – Paris, Mon Amour

Pe 27.10. klo 19, Vaasan kaupungintalo

joht. Nick Davies, sol. Valérie Gabail, sopraano

Sibeliuksen päiväkirjat

Pe 3.11. klo 19, Vaasan kaupungintalo

joht. Tomas Djupsjöbacka, kertoja Nicke Lignell

Euroviisut Suomi!

Pe 10.11. klo 19, Vaasan kaupungintalo

joht. Antti Rissanen, sol. Hanna Pakarinen & Mikael Konttinen, laulu

LITTFEST-kamarikonsertti

To 16.11. klo 19, Vaasan kaupungintalo

Suomalaiset sävelhelmet

Pe 8.12. klo 19, Vaasan kaupungintalo

joht. Jascha von der Goltz, sol. Ossi Tanner, piano

Messias

Pe 15.12. klo 19, Vaasan kirkko

joht. Tomas Djupsjöbacka

sol. Iida Antola, sopraano - Erica Back, altto - Hugo Hymas, tenori - Jussi Merikanto, basso

Kamarikuoro Canticum Maris, kuoron valmentanut Tarja Viitanen

Liput: 30 / 25 / 10 €

Konserttiohjelmisto: www.vaasankaupunginorkesteri.fi